  Майя Бывальцева Удмуртилэн нуналъёсыз ортчозы 27–28 оштолэзе Россиысь Мерлыко палатаын. Элькун улосвыллэн инвестициосъя, туризмъя но экономикая луонлыкъёсыныз тодматыны чакла. 28-тӥ южтолэзе со сярысь ивортӥз Удмуртилэн тӧроезлэн Росси азьмурт бордын ужась представительствоезлэн кивалтӥсез Светлана Смирнова, ивортэ улосвыл тӧролэн но кивалтэтлэн пресс-службазы. «Пусйымон ужрадэз Россиысь Мерлыко палатаын радъян — со Москваын Удмуртилэсь нуналъёссэ ортчытонлы йылпумъян. Милям ужпуммы — куноосты пумитаны рос-прос дасяськон. Удмуртиын Москвалэн нуналъёсыз ортчозы 2016-тӥ арын инвожое», — пусйиз элькун кивалтэтлэн тӧроез Виктор Савельев. Удмуртилэсь нуналъёссэ Россиысь Мерлыко палатаын ортчытонъя ужась группаен кивалтэ элькун кивалтэтлэн тӧроезлэн воштӥсез Андрей Кузнецов. Со пумысен косонэз юнматӥз Министръёслэн кабинетсы. Ужрадэз ортчытозы улосвылъёслэсь экономика но лулчеберет удысъёсъя кусыпъёссэ юнматон, калыклэн кичӧлтонъёсыныз тодматон, улосвыллэсь ним-данзэ, инвестициосты кыскыны луонлыкъёссэ будэтон вылысь. Тегъёс: ВикторСавельев Москва Удмуртия Россия Мерлыкопалата  